Villy Søvndal (SF), 2002-05-02:
Det er rigtigt, at det på den måde er en meget besynderlig situation, vi står i.
Vi har lige været igennem en valgkamp, hvor man må sige, at løfterne var utrolig klare.
Jeg synes, det er en form for snyd over for de mennesker, man henvender sig til i en valgkamp, når man gør så lidt ud af at følge de her punkter op efterfølgende.
Der er masser af undskyldninger med, at det ikke kunne lade sig gøre, og vi ikke kunne komme igennem med det og sådan noget.
Men jeg synes alligevel, det er lidt underligt, at et parti, der havde så høj en cigarføring på det sociale område, er blevet fuldstændig bovlamt - så fuldstændig bovlamt, at det at have fået indflydelse har betydet så meget for Dansk Folkepartis sociale holdninger.
I starten af den her folketingssamling talte man om, at der var et socialt flertal i Folketinget, der kunne bruges mod Venstre og De Konservative, fordi der var venstrefløjen, og så var der Dansk Folkeparti, der indimellem havde et socialt standpunkt.
Det er rigtigt, at det har Dansk Folkeparti, når man skriver programmer, det er også rigtigt, at det har
Dansk Folkeparti, når man er i valgkamp, det er også rigtigt, at det har Dansk Folkeparti, når man indrykker annoncer, men når det kommer til de helt afgørende perioder her i Folketinget, hvor man skal udføre en handling, der betyder noget i forhold til det, man sagde, er Dansk Folkeparti fuldstændig fraværende, så er man fuldstændigt låst på Venstre og De Konservative.
Nu hørte jeg fru Aase D. Madsen sige, at det vil man tage fat på ved næste finanslov.
Fint nok.
I den sammenhæng synes jeg måske, at det vil være lidt spændende at høre Venstres og De Konservatives ordførere give udtryk for, hvordan en sådan anmodning fra Dansk Folkeparti vil blive imødekommet.
Dansk Folkeparti siger i dag: Vi vil med al den kraft, vi har, rejse ønsket om, at de førtidspensionister, der i dag er på de lave satser, kommer med op på de højeste.
Det vil være en af Dansk Folkepartis allerhøjeste prioriteter, når vi skal til at diskutere næste finanslov.
Der er ikke så lang tid til.
Derfor synes jeg måske, at vi lige har brug for at høre fra Venstres og De Konservatives ordførere: Er man enig i den her prioritering?
Jeg har nemlig tidligere hele vejen igennem givet udtryk
for, at SF personlig er enig i, at det ikke er holdbart, at vi har to typer af førtidspensionister, der afhængigt af tilkendelsesdag er på to forskellige satser
Vi er fuldstændig enige.
Dansk Folkeparti giver nu udtryk for, at det er noget, man vil, når man skal forhandle finanslov igen.
Jeg formoder, at finansloven også næste gang skal forhandles med Venstre og Det Konservative Folkeparti.
Derfor synes jeg, at det ville være rart at få afklaret fra Venstre og Det Konservative Folkeparti, hvordan man forholder sig til det her ønske fra Dansk Folkeparti, som SF vil støtte, fordi vi hele tiden har været af den opfattelse, at det ikke var rimeligt at have to parallelle ordninger ved siden af hinanden.
Hvis Venstre og De Konservative afviser det i dag, så står Dansk Folkeparti endnu en gang klædt fuldstændig af til skindet.
De har givet udtryk for - kan man sige - en smuk tanke, men en smuk tanke, der ingen indhold var i, og på den måde vil mange mennesker, der måske tror på det, politikere siger, føle sig voldsomt snydt, fordi man endnu en gang har oplevet politikere sige noget, hvor der i øvrigt ikke skete noget som helst.
Det er sådan set for at undgå, at Dansk Folkeparti kommer i problemer, at jeg siger de her ting.